Jes 53: 6 Ons almal het gedwaal soos skape, ons het elkeen sy eie pad geloop; maar die HERE het die ongeregtigheid van ons almal op Hom laat neerkom.
Ek is hierdie droom gegee waar ek in 'n hof was en ek was in die beskuldigde bank. Die aanklaer was die satan en tussen hom en my het hierdie groot streepsak vol sonde gestaan.
Die hof was stampvol en ons het gewag op die regter. Ek het net gehuil en gehuil want ek het al die getuienis teen my gesien - ek het geweet ek is skuldig en die regter gaan my kom vonnis.
Ek het in die gang afgekyk so deur die trane en gehuil en Jesus het in die gang afgestap gekom, by die onderkant van die trappe het Hy sy hoof gebuig, en na die regterstoel gestap - toe huil ek eers!
Die hof bars uit in 'n gejuig en dis pandemonium! Ek het die hofgangers erken as van my studente en ander kennisse.